Ιάκωβος Στιούαρτ, 1ος κόμης του Μπιούκαν

Ο Ιάκωβος Στιούαρτ, 1ος κόμης τού Μπιούκαν, αγγλ.: James Stewart, 1st Earl of Buchan (1442–1499) ήταν Σκώτος ευγενής. Ήταν θείος τού Ιακώβου Γ΄ τής Σκωτίας, ο οποίος τού παραχώρησε την κομητεία τού Μπιούκαν το 1469. Ο Μπιούκαν ανταπέδωσε τον ανιψιό του πολεμώντας για τον σκοπό του εναντίον των επαναστατημένων βαρόνων τού Νότου. Μέσω τού γάμου του με τη Μαργαρίτα Όγκιλβυ απέκτησε τον τίτλο τού κυρίου Ώκτερχαουζ.

 Ο βίος του 
Ο Ιάκωβος Στιούαρτ ήταν ο 2ος γιος τού σερ Ιακώβου Στιούαρτ, τού Μαύρου Ιππότη τού Λορν, και τής Ιωάννας Μπωφόρ, χήρας τού Ιακώβου Α΄ τής Σκωτίας.  Γνωστός ως ο «Εγκάρδιος Ιάκωβος»,  ήταν νεότερος αδελφός τού Ιωάννη Στιούαρτ 1ου κόμη τού Άθολ, και νεότερος ετεροθαλής αδελφός τού Ιακώβου Β΄ τής Σκωτίας και τής πριγκίπισσας Μαργαρίτας Στιούαρτ, 1ης συζύγου τού Λουδοβίκου ΙΑ΄ τής Γαλλίας.

Το 1467 ο ανιψιός του, Ιάκωβος Γ΄ τής Σκωτίας, παραχώρησε σε αυτόν και στη σύζυγό του τις εκτάσεις των βαρονιών τής Στράθαλβα και τού Ντάουν, μαζί με το Κάστρο τού Μπανφ και τις αλιεύσεις των νερών τού ποταμού Ντέβερον.  Το 1469 ο Ιάκωβος Γ΄ απένειμε στον Ιάκωβο τον τίτλο τής κομητείας τού Μπιούκαν (τού 1ου κόμη από την 3η δημιουργία).  Το 1471 ο Ιάκωβος διορίστηκε λόρδος Υψηλός Θαλαμηπόλος τής Σκωτίας, και το 1473 ταξίδευσε στη Γαλλία ως πρεσβευτής.  Όταν επέστρεψε από τη Γαλλία, διορίστηκε Φύλακας των Ανατολικών Συνόρων. 

Ο Ιάκωβος Γ΄ παραχώρησε την περιουσία του Τρακαίρ στον Γουλιέλμο Ρότζερς, έναν διακεκριμένο μουσικό, και έναν από τούς ευνοουμένους του. Αφού κατείχε τις γαίες για περισσότερο από εννέα χρόνια, ο Ρότζερς τις πώλησε για ένα ασήμαντο ποσό, το 1478, στον κόμη τού Μπιούκαν. 

Όταν οι νότιοι βαρόνοι συνωμότησαν εναντίον τού βασιλιά, ο κόμης τού Μπιούκαν παρέμεινε πιστός. Ο βασιλιάς διέσχισε τον ποταμό Φορθ, και πέρασε στις βορειοανατολικές κομητείες, όπου μία ισχυρή δύναμη συσπειρώθηκε γύρω του. Στη συνέχεια βάδισε νότια, και είδε τούς επαναστατημένους βαρόνους στο Μπλάκνες στο Δυτικό Λόθιαν, όπου ο Κόμης τού Μπούχαν επιτέθηκε, και απώθησε την αριστερή πτέρυγα τού επαναστατικού στρατού. 

Ξεκίνησαν διαπραγματεύσεις, και ο κόμης τού Μπιούκαν επέμεινε στη λήψη αυστηρών μέτρων κατά των επαναστατημένων ευγενών. Αλλά ο Γεώργιος Γκόρντον 2ος κόμης τού Χάντλυ, και ο Γουλιέλμος Χέυ 3ος κόμης τού Έρολ, ήταν αντίθετοι σε αυτό, και αποσύρθηκαν προς τα βόρεια. Ήταν προφανές, ωστόσο, ότι η άποψη του Μπιούκαν ήταν σωστή. Τον Μάιο τού 1488 κανονίστηκε ειρήνευση, στην οποία οι βαρόνοι υποσχέθηκαν να επιστρέψουν στην πίστη τους, και να διατηρήσουν τα δικαιώματα τού Στέμματος και την ειρήνη τού βασιλείου. Και ο βασιλιάς διέλυσε τον στρατό του, και επέστρεψε στο Εδιμβούργο. 

Ωστόσο η εξέγερση συνεχίστηκε, και στις 11 Ιουνίου 1488 στη Μάχη τού Σότσιμπερν ο Ιάκωβος Γ΄ ηττήθηκε και σκοτώθηκε. Οι νικηφόροι βαρόνοι πέρασαν τη νύχτα στο πεδίο τής μάχης. Το επόμενο πρωί προχώρησαν στο Λινλίθγκοου, εξέδωσαν διακήρυξη, και αμέσως κατέλαβαν τον βασιλικό θησαυρό και τα ηνία τής κυβέρνησης. Οι κόμητες τού Μπιούκαν, τού Χάντλυ και τού Λένοξ, ο λόρδος Φορμπς, και άλλοι που είχαν πολεμήσει για τον Ιάκωβο Γ΄, κλήθηκαν να εμφανιστούν ενώπιον τού Κοινοβουλίου, και να απαντήσουν σε κατηγορία για προδοσία. 

Το Κοινοβούλιο συνεδρίασε στο Εδιμβούργο στις 6 Οκτωβρίου 1488, και εξέτασε τη θέση όσων είχαν κληθεί για προδοσία. Ο κόμης τού Μπιούκαν υπέβαλε την υποταγή του και έλαβε χάρη, και αποκαταστάθηκε στην εξουσία. Κανένας από τους άλλους που αναφέρθηκαν, δεν εμφανίστηκε, και κατά συνέπεια οι περιουσίες τους τέθηκαν στη διάθεση τού Κοινοβουλίου. 

Το 1491 ο Μπιούκαν ανέθεσε τον Τρακουέιρ στον φυσικό του γιο, Ιάκωβο Στιούαρτ.  Ο Μπιούκαν απεβίωσε το 1499, και τον διαδέχθηκε ο γιος του, Αλέξανδρος 2ος κόμης τού Μπιούκαν. 

 Οικογένεια 
Πριν από το 1467, ο Ιάκωβος Στιούαρτ νυμφεύτηκε τη Μαργαρίτα Όγκιλβυ, μοναδική κληρονόμο  του σερ Αλεξάνδρου Όγκιλβυ τού Ώκτερχαουςζ,  και με αυτόν τον γάμο απέκτησε την κληρονομική ιεραρχία και βαρονία του Φόρφαρ.  Ήταν γονείς δύο παιδιών:
 Αλέξανδρος, 2ος κόμης τού Μπιούκαν (απεβ. 1505), νυμφεύτηκε αρχικά μία γυναίκα ονόματι Ιζαμπέλ, και στη συνέχεια τη Μαργαρίτα, κόρη του Γουλιέλμου Ρούθβεν, 1ου κυρίου Ρούθβεν. 
 Ισαβέλλα ή Ιωάννα (π. 1470-1530), παντρεύτηκε τον Αλέξανδρο Αμπερνέθυ 4ο κύριο Σάλτουν τού Αμπερνέθυ.

Ο Μπιούκαν είχε αρκετά νόθα παιδιά με την ερωμένη του Μαργαρίτα Μάρεϋ (γενν. π. 1446), πολλά από τα οποία αργότερα νομιμοποιήθηκαν με βασιλικό διάταγμα, που εκδόθηκε το 1488–1489. 
 (νόθος) Ιάκωβος,  1ος κύριος τού Τρακέιρ (1480–1513),  ήταν ο ιδρυτής τής οικογένειας Τρακέιρ. Τού δόθηκε η περιουσία των Τρακέιρ από τον πατέρα του το 1491. Έλαβε επιστολές νομιμοποίησης, και νυμφεύτηκε την κληρονόμο των Ράδερφορντ, από την οποία έλαβε τα κτήματα τού Ράδερφορντ και τού Γουέλς στο Ρόξμπουργκσιρ.  Σκοτώθηκε στη Μάχη τού Φλόντεν.  Ήταν ο πρόγονος τού Ιωάννη Στιούαρτ 1ου κόμη τού Τρακέιρ.
 (νόθη) λαίδη Αγνή, παντρεύτηκε (1) τον Αδάμ Χέπμπορν 2ο κόμη τού Μπόθγουελ τον Αύγουστο τού 1511, στη συνέχεια (2) τον Αλέξανδρο Χόουμ 3ο κύριο Χόουμ, (3) τον Ροβέρτο Μάξγουελ, 5ο κύριο Μάξγουελ και (4) τον Κάθμπερτ Ράμσεϋ, τού Εδιμβούργου. Ο Αδάμ Χέπμπορν 2ος κόμης τού Μπόθγουελ, σκοτώθηκε στη Μάχη τού Φλόντεν στις 9 Σεπτεμβρίου 1513,  ενώ αυτή απεβ. τον Φεβρουάριο του 1557.
 (νόθη) Ισαβέλλα, ερωμένη τού Ιακώβου Δ΄ τής Σκωτίας, και μητέρα τής λαίδης Τζάνετ Στιούαρτ, η οποία με τη σειρά της ήταν ερωμένη τού Ερρίκου Β΄ τής Γαλλίας.
 (νόθη) Ελένη, στην οποία δόθηκε η επιχορήγηση για τον γάμο τού Γουλιέλμου Σίνκλερ, γιου τού Όλιβερ Σίνκλερ τού Ρόσλιν, τον Δεκέμβριο τού 1511.

 Παραπομπές 

 Αναφορές 




Κατηγορία:Οίκος των Στιούαρτ